अज़ादी दे बाद जि’नें लोकें गी देशै दी बागडोर सौंपी गेई ही, ओह् अपनियां जिम्मेदारियां भुल्ली गे। उन्दे आदर्श उन्दे स्वार्थें दे भारे हेठ जलोई-मं’दोई गे। उन्दे चरित्र दी काया कल्प होई गेई। इक नमां चरित्र उब्भरेआ जेह्दे च भर्श्टाचार, रिश्वतखोरी, बेईमानी आदि टकोह्दे गुण न। पूरे देश च बेईमानी, मैंह्गाई, भ्रश्टाचार कारण अराजकता व्यापी गेदी ऐ। एह् नेता लोक भ्रश्ट राजनीति दे स्हारे फलै-फुल्लै करदे न। एह् राजनेता बक्ख-बक्ख ढंग कन्नै जनता दा शोशण करदे न। कदें अपनियें मिट्ठियें-मिट्ठियें ते झूठी हमदरदी भरोचियें गल्लें कन्नै जनता गी पतेआई लैंदे न।